Document ID: 32013R0380

VYKONÁVACIE NARIADENIE KOMISIE (EÚ) č. 380/2013
z 25. apríla 2013,
ktorým sa mení nariadenie (EÚ) č. 1141/2010, pokiaľ ide o predkladanie doplňujúcej úplnej dokumentácie úradu ostatným členským štátom a Komisii
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 19,
keďže:
(1)
V nariadení Komisie (EÚ) č. 1141/2010 zo 7. decembra 2010, ktorým sa ustanovuje postup na obnovenie zaradenia druhej skupiny účinných látok do prílohy I k smernici Rady 91/414/EHS a vytvára zoznam takýchto látok (2), sa stanovuje, že doplňujúca súhrnná dokumentácia sa má aktualizovať na základe doplňujúcich informácií, ktoré po vyzvaní spravodajským členským štátom predkladá žiadateľ Európskemu úradu pre bezpečnosť potravín (ďalej len „úrad“), ostatným členským štátom, prípadne na žiadosť aj Komisii, keď sa Komisii predkladá správa z hodnotenia obnoveného zaradenia.
(2)
Prax ukazuje, že úrad hodnotí prevažnú väčšinu dokumentácie k žiadostiam o povolenie alebo obnovenie povolenia. Aby však úrad mohol vyvodiť závery ohľadom celého hodnotenia rizika alebo vybraných bodov, je nevyhnutné, aby popri doplňujúcej súhrnnej dokumentácii bola úradu predložená aj doplňujúca úplná dokumentácia. Doplňujúca úplná dokumentácia by sa mala predložiť aj členským štátom. Komisia by mala mať možnosť požiadať o predloženie doplňujúcej úplnej dokumentácie.
(3)
Nariadenie (EÚ) č. 1141/2010 by sa preto malo zodpovedajúcim spôsobom zmeniť.
(4)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Zmena nariadenia (EÚ) č. 1141/2010
V článku 14 ods. 6 nariadenia (ES) č. 1141/2010 sa dopĺňa nasledujúci pododsek:
„Spravodajský členský štát navyše vyzve žiadateľa, aby úradu, ostatným členským štátom, prípadne na žiadosť aj Komisii predložil doplňujúcu úplnú dokumentáciu.“
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. apríla 2013

Labels: 3
15
6